*Koprodukcija s festivalom Dubrovniške poletne igre in s Hrvaškim narodnim gledališčem v Varaždinu*

Simon Stone, Heiner Müller

***Medeja***

Režiser **Martin Kušej**

Prevajalka in dramaturginja **Vesna Đikanović**

Scenografinja **Annette Murschetz**

Strokovna sodelavka za scenografijo **Hana Ramujkić**

Kostumografinja **Ana Savić Gecan**

Skladatelj **Aki Traar**

Avtor videa **Tobias Jonas**

Oblikovalka svetlobe **Vesna Kolarec**

Asistent režiserja **Herbert Stöger**

Druga asistentka režiserja **Katarina Julija Pipan**

Asistentka kostumografinje **Tjaša Frumen**

Lektorica za hrvaški jezik **Ines Carović**

Ana (Medeja) **HELENA MINIĆ MATANIĆ**

Luka (Jazon) **ULIKS FEHMIU**

Klara **JULIJA KLAVŽAR**

Dojilja/Pripovedovalka **MAŠA ŽILAVEC**

Kristijan **VLADIMIR VLAŠKALIĆ**

Borut **ALEŠ VALIČ**

Edi **TVRTKO KOLAR**

Leon **JAN RENDIĆ**

Vodja predstave **Jernej Jerovšek**

Šepetalka **Polonca Rajšp**

Premiera 1 **27. julija 2025 na Dubrovniških poletnih igrah**

Premiera 2 **3. oktobra 2025 v Dvorani Frana Žižka SNG Maribor**

Premiera 3 **26. novembra 2025 v Hrvaškem narodnem gledališču v Varaždinu**

Medeja je ena najbolj skrivnostnih in najkompleksnejših žensk dramskega univerzuma, katere monumentalnost poraja številne interpretacije in deli čustva gledalstva. Brutalna je, prostora, da bi se skrili, ne pušča nikomur – ne igralcem ne občinstvu. Surova je in očiščujoča kot ritualno dejanje. Je onkraj vzorcev racionalnega. Ne glede na to, kolikokrat jo poskušamo potisniti v pozabo, vedno znova privre na površje. Potuje skozi čas od antike do današnjih dni z močjo vseh tistih žensk, ki jih že od davnih časov izključujejo iz skupnosti in katerih spopad neizogibno spreminja življenja vseh, saj njihova moč deluje kot motnja družbene norme.

S svojo Medejo enaindvajsetega stoletja – briljantno znanstvenico Ano – Simon Stone ustvarja resnično življenje v znanem sodobnem kontekstu uspešne kariere in družinskega okolja, vsega tistega, kar bi morda antični predniki likov lahko predstavljali danes. A pod obrisi in površino sodobne zgodbe, ki medicinsko znanstvenico potiska v medicinsko statistiko in pacientko v ustroj sistema, silovito tečejo tokovi čustev, odvisnosti, nasilja, skorajda po prvinskem vzorcu in ritmu, z nagoni, ki prebivajo v nas, in iz katerih privrejo na dan vsa temeljna vprašanja, stara toliko kot človeštvo. Njihova življenja s silovitostjo, ki jo spremljamo na odru, povzdignejo sodobni ljubezenski trikotnik na raven arhetipa in univerzalnosti konflikta, saj je ljubezen v jedru vseh prizadevanj in vojn. Pri tem nastaja material močne, rastoče napetosti in brutalno razgaljene uprizoritve, ki neizbežno pušča sled na duši.

Ana vstopa v svet enaindvajsetega stoletja, ki je že v plamenih, poln pogorišč, odvrženih političnih, etičnih in estetskih kriz dvajsetega stoletja, zapuščenosti in nasilja. O tem svetu prestopljenih mej pričajo Anini/Medejini izstopi v monologe Heinerja Müllerja, v katerih postaneta obsodbi na propad in smrt potrditvi kolektivne izkušnje. Krajina, po kateri se lik več ne giblje, temveč je lik postal material.

Tako kot v antičnem svetu je tudi za Müllerja gledališče svet. Ana odhaja iz tega sveta in mu zapušča še eno pogorišče z vsemi svojimi dragocenostmi. Odziva se na svet, ki kot tak brutalizira (njeno) življenjsko izkušnjo, jo izriva in hladno odstranjuje. Njeno delovanje usmerja naš pogled z nje in njenih provokacij na nas same in na družbo, ki jo soustvarjamo. Njena izkušnja postaja del univerzalnega vprašanja o stanju človeka, čigar identiteta je poteptana z nasiljem in s pragmatičnostjo, v katerem bi se lahko vsak, izpostavljen podobni in zadostni vrsti pritiska ter provokacije, počutil in ravnal podobno. Zato se ta znani Medejin zastrašujoč obraz ženskega skrajnega dejanja zrcali v tem, kar ni takoj izpostavljeno našemu pogledu – v pogledu empatije, v trenutku, ko postanemo prekrhki, ko nam maska zdrsne z obraza in v mehanizmu sveta ne moremo več skrivati svoje bolečine, strahu, jeze ali brezupa. V svetu, v katerem ni zmagovalcev, še posebej ne more zmagati ženska.

Vesna Đikanović

**Martin Kušej** (1961), režiser slovenskega rodu iz Celovca, je eden najpomembnejših evropskih gledaliških in opernih ustvarjalcev. Znana so njegova drzna, sodobna branja klasičnih del, ki jih prepleta z izrazito družbenokritično mislijo.

Za svoje delo je prejel številne nagrade, med drugim nagrado Nemške akademije za uprizoritvene umetnosti Kurt Huebner za režijo (1993), nagrado nemške televizije 3SAT za inovacije (1999), dunajsko nagrado nestroy za gledališko ustvarjanje (2006, 2009), nemško gledališko nagrado der faust (2012).

Je član nemške akademije za uprizoritvene umetnosti, kot direktor pa je vodil tudi številne evropske gledališke hiše, nazadnje je deloval kot direktor dunajskega Burgtheatra.

Uprizoritev *Medeja*, ki je nastala v sodelovanju s festivalom Dubrovniške poletne igre in s Hrvaškim narodnim gledališčem v Varaždinu, je njegovo prvo sodelovanje z Dramo SNG Maribor.

Kušej je skozi Medejine oči preizprašal krute mehanizme sveta, Medejino drugačnost in njen družbeni ter politični položaj – še posebej v času naraščajoče ksenofobije.

Njegova interpretacija Medeje odpira prostor za razmislek o aktualnih družbenih napetostih in vlogi posameznika v njih. Kako je ta pogled udejanjil na odru in kakšen ustvarjalni proces je ob tem potekal, pa razkriva v razmišljanjih o nastajanju uprizoritve:

*Zgodba o Medeji navdušuje že 2500 let, za našo uprizoritev pa smo uporabili zelo moderno verzijo te zgodbe: besedilo Simona Stona v kombinaciji z jezikovno močjo Heinerja Müllerja. Na ta način se pokaže celoten razpon tega mita, ki se odvija izven našega razumevanja in naših racionalnih vzorcev. Medeja navdušuje in bega. Je eden najbolj protislovnih likov grške mitologije in kljub vsem poskusom razlage ostaja skrivnost. Zgodba o Medeji me je vedno fascinirala. Njena usoda je primerljiva z usodami žensk, kot sta Elektra ali Saloma, predvsem zato, ker z njimi zremo v brezna človeške duše. Evripid je svetu zapustil podobo morilke otrok, številni avtorji pa so njen lik znova in znova reinterpretirali – kot zdravilko, svečenico, obupano ljubimko in patološko ljubosumno žensko, kot zvito izdajalko ter spletkarko. Sam sem se osredotočil izključno na moč in na neizogiben učinek Medejine zgodbe.*

*Oditi z naše uprizoritve, ne da bi bil gledalec resnično prizadet in globoko ganjen, je zame nesprejemljivo. Koprodukcija med slovenskim in hrvaškima gledališčema, z nemško govorečo režijsko ekipo ter z angleškim besedilom Simona Stona v kontekstu grške mitologije – prav tukaj se uresničujejo moje sanje o resnično medkulturnem gledališkem delu.*

Na Dubrovniških poletnih igrah 2025, kjer je bila uprizoritev premierno izvedena, je Helena Minić Matanić prejela nagrado orlando za najuspešnejšo dramsko stvaritev za vlogo Medeje.

*Predstava se izvaja v hrvaškem jeziku s slovenskimi nadnapisi.*